# USMERNENIE K PRIJÍMANIU DETÍ NA VZDELÁVANIE V ZÁKLADNEJ ŠKOLE NA ŠKOLSKÝ ROK 2022/2023 Úvod

Povinná školská dochádzka začína začiatkom školského roka, ktorý nasleduje po dni, **keď dieťa dovŕši šiesty rok veku a dosiahne školskú spôsobilosť**.

Na základné vzdelávanie **možno výnimočne prijať aj dieťa**, ktoré nedovŕši šiesty rok veku a absolvovalo povinné predprimárne vzdelávanie, a to vždy po súhlasnom vyjadrení príslušného zariadenia poradenstva a prevencie a súhlasnom vyjadrení všeobecného lekára pre deti a dorast. Plnenie povinného predprimárneho vzdelávania v materskej škole zákonný zástupca preukazuje „potvrdením“ príslušnej materskej školy (Príloha č. 1).

Rodič dieťaťa, iná fyzická osoba ako rodič, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, alebo zástupca zariadenia, v ktorom sa vykonáva ústavná starostlivosť, výchovné opatrenie, neodkladné opatrenie alebo ochranná výchova (ďalej len „zákonný zástupca“) je povinný prihlásiť svoje dieťa na plnenie povinnej školskej dochádzky v základnej škole (ďalej len „zápis“).

Žiak plní povinnú školskú dochádzku v základnej škole v školskom obvode, v ktorom má trvalý pobyt (ďalej len „spádová škola“), ak pre neho zákonný zástupca nevyberie inú základnú školu. Žiak môže plniť povinnú školskú dochádzku v inej ako spádovej škole, ak ho riaditeľ tejto školy prijme na základné vzdelávanie. Spádovými základnými školami sú len základné školy zriadené obcou/mestom. „Spádovosť“ sa netýka cirkevných ani súkromných základných škôl a ani základných škôl zriadených regionálnymi úradmi školskej správy.

**Dôležité:**

Osobná prítomnosť detí pri zápise sa riadi aktuálne účinnými vyhláškami Úradu verejného zdravotníctva Slovenskej republiky.

# 1. Termín prijímania

Základná škola začína konanie vo veci zápisu na základe podnetu zákonného zástupcu dieťaťa. Týmto podnetom je **prihláška** na vzdelávanie v základnej škole (ďalej len „prihláška“), vyplnená zákonným zástupcom.

Zápis na plnenie povinnej školskej dochádzky v základnej škole sa bude konať v čase

**od 1. apríla do 30. apríla 2022**.

**Miesto a čas zápisu** na plnenie povinnej školskej dochádzky v základnej škole **určí** každý **zriaďovateľ pre školy** vo svojej zriaďovateľskej pôsobnosti. Ak ide o základnú školu zriadenú obcou, určí obec miesto a čas zápisu do základnej školy všeobecne záväzným nariadením.

**Konkrétny termín** (konkrétne dni, prípadne aj časové rozpätie v rámci jednotlivých dní) a **miesto zápisu** **zverejní riaditeľ základnej školy po dohode so zriaďovateľom** na budove základnej školy alebo na inom verejne dostupnom mieste, vrátane webového sídla základnej školy, ak ho má základná škola zriadené. Riaditeľ základnej školy spolu s termínom zápisu **zverejní aj podmienky prijímania detí na základné vzdelávanie v základnej škole.**

**2. Prihláška dieťaťa na vzdelávanie v základnej škole** Základná škola vyžaduje pri zápise:

# a) osobné údaje o dieťati v rozsahu

* meno, priezvisko a rodné priezvisko (je žiaduce, aby bolo uvedené v tvare totožnom ako na rodnom liste),
* dátum a miesto narodenia,
* adresa trvalého pobytu alebo adresa miesta, kde sa dieťa obvykle zdržiava, ak sa nezdržiava na adrese trvalého pobytu,
* rodné číslo,
* štátna príslušnosť,
* národnosť,

# b) osobné údaje o zákonných zástupcoch dieťaťa v rozsahu

* titul, meno a priezvisko, rodné priezvisko,
* adresa bydliska a druh pobytu,  kontakt na účely komunikácie.

**Dôležité:**

Zároveň poukazujeme na skutočnosť, že podľa § 11 ods. 6 písm. a) siedmeho bodu zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) základná škola získava a spracúva na účely výchovy a vzdelávania aj údaj o **materinskom jazyku.**[[1]](#footnote-1)) Tento údaj však podľa § 20 ods. 4 školského zákona nie je náležitosťou žiadosti o prijatie, ale takto získanú informáciu následne základná škola využije pri zbere údajov do RIS k 15. septembru 2022.

# 3. Spôsob zápisu dieťaťa

Základné školy využívajú ako prihlášku na základné vzdelávanie (ďalej len „prihláška“) formulár podľa vzoru schváleného a zverejneného ministerstvom školstva (tlačivo 014 MŠVVaŠ SR – [PrintZŠ\_(iedu.sk))](https://edicnyportal.iedu.sk/Forms/Show/4821).

## 3.1 Zápis prostredníctvom elektronického formulára

Ak zákonný zástupca podáva prihlášku elektronicky, vygeneruje prihlášku zo školského informačného systému, ktorý škola používa (napr. aSc Agenda, E-škola).

Zákonný zástupca dieťaťa môže základnej škole poskytnúť osobné údaje potrebné pred zápisom aj prostredníctvom elektronického podania doručeného do elektronickej schránky základnej školy[[2]](#footnote-2)) alebo prostredníctvom elektronického dokumentu, ktorý je autorizovaný kvalifikovaným elektronickým podpisom.[[3]](#footnote-3))

## 3.2 Zápis papierovou formou

Ak zákonný zástupca nemá možnosť so základnou školou komunikovať elektronicky, môže si vyzdvihnúť prihlášku v listinnej podobe (tlačivo 014 MŠVVaŠ SR) osobne v základnej škole alebo si ju stiahnuť z webového sídla základnej školy, ak ho má zriadené. Po vyplnení a podpísaní prihlášku doručí podľa pokynu riaditeľa školy. Všetky kontakty so školou sa uskutočnia s dodržiavaním hygienicko-epidemiologických opatrení.

# 4. Zápis dieťaťa so špeciálnymi výchovno-vzdelávacími potrebami

Zákonný zástupca dieťaťa so špeciálnymi výchovno-vzdelávacími potrebami spolu s prihláškou predkladá aj písomné vyjadrenie zariadenia poradenstva a prevencie, vydané na základe diagnostického vyšetrenia dieťaťa.

**Upozornenie:**

V školskom roku 2022/2023 sa v základnej škole **nultý ročník nemôže zriadiť.**

**Prípravný ročník môže byť od školského roku 2022/2023 zriadený len v základnej škole pre žiakov podľa § 2 písm. k) školského zákona, t. j. pre žiakov so zdravotným znevýhodnením, a to len, ak pôjde o žiakov:**

* so zdravotným znevýhodnením, t. j. žiakom so zdravotným postihnutím, žiakom chorým a zdravotne oslabeným, žiakom s vývinovými poruchami a žiakom s poruchou správania,
* ktorí k 1. septembru dosiahli fyzický vek šesť rokov,
* ktorí nedosiahli školskú spôsobilosť a nie je u nich predpoklad zvládnutia prvého ročníka základnej školy so vzdelávacím programom podľa § 95 ods. 1 písm. b) školského zákona.

Absolvovanie prípravného ročníka sa považuje za prvý rok plnenia povinnej školskej dochádzky.

# 5. Rozhodnutie o prijatí do základnej školy

O prijatí na základné vzdelávanie do základnej školy rozhodne riaditeľ základnej školy **do 15. júna 2022** a spolu s rozhodnutím o prijatí archivuje aj prihlášku.

Riaditeľ základnej školy **do 30. júna 2022 zašle zoznam detí prijatých** na plnenie povinnej školskej dochádzky obci, v ktorej majú trvalý pobyt s údajmi podľa § 60 ods. 2 školského zákona.

**Dôležité:**

Do 31. decembra 2021 postupovali podľa Správneho poriadku len riaditelia základných škôl, ktorých zriaďovateľom bola obec alebo regionálny úrad školskej správy. Od 1. januára 2022 postupujú podľa Správneho poriadku aj riaditeľ súkromnej základnej školy a riaditeľ cirkevnej základnej školy. To znamená, že s účinnosťou od 1. januára 2022 riaditelia všetkých základných škôl, bez ohľadu na ich zriaďovateľa, pri **rozhodovaní** o prijatí na základné vzdelávanie postupujú **podľa Správneho poriadku**.

# 6. Podpisy zákonných zástupcov a doručovanie rozhodnutia

Podľa § 144a zákona účinného od 1. januára 2022 sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na žiadosti sa vyžaduje **podpis oboch zákonných zástupcov** dieťaťa.

Podpis oboch zákonných zástupcov dieťaťa sa nevyžaduje, ak:

* jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad neoverenou kópiou rozhodnutia súdu),*
* jeden z rodičov nie je schopný zo zdravotných dôvodov podpísať sa *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad potvrdením od všeobecného lekára zákonného zástupcu, ktoré nie je schopný sa podpísať)* alebo
* vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad písomným vyhlásením podľa prílohy č. 2).*

Na prihláške postačuje podpis len jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy **písomné vyhlásenie** (príloha č. 3).

**Rozhodnutie o prijatí** sa doručí obom zákonným zástupcom dieťaťa. Ak sa tak dohodnú zákonní zástupcovia, rozhodnutie možno doručiť len jednému z nich. Túto vzájomnú dohodu deklarujú zákonní zástupcovia písomným vyhlásením podľa § 144a ods. 4 školského zákona, ktoré doručia riaditeľovi základnej školy (príloha č. 3).

Ak je v prihláške uvedená doručovacia adresa len jedného zákonného zástupcu, nepovažuje sa to za nedostatok podania. Ak je v prihláške uvedená doručovacia adresa **len jedného zákonného zástupcu**, riaditeľ základnej školy **nie je povinný druhú doručovaciu adresu zisťovať a rozhodnutie sa doručuje len na známu doručovaciu adresu.** Ak majú obaja zákonní zástupcovia **rôznu doručovaciu adresu**, rozhodnutie sa doručuje každému zákonnému zástupcovi osobitne.

1. ) **primárny materinský jazyk** je jazyk, ktorý si dieťa najlepšie osvojilo v ranom detstve a najčastejšie ním komunikuje v prostredí, v ktorom žije. Primárny materinský jazyk nemusí byť nevyhnutne jazykom matky dieťaťa, **iný materinský jazyk** je jazyk, ktorý dieťa používa v prostredí, v ktorom žije, popri materinskom jazyku. Iný materinský jazyk je aplikovateľný hlavne pre dieťa/žiaka, ktorých rodičia majú rôzne materinské jazyky. [↑](#footnote-ref-1)
2. ) § 11 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov(zákon o e-Governmente)v znení neskorších predpisov. [↑](#footnote-ref-2)
3. ) Čl. 3 ods. 12 nariadenia Európskeho parlamentu a Rady(EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚL257, 28.8.2014). [↑](#footnote-ref-3)